Charlie istus minu elutoa valgel diivanil ja vaatas aknast välja. Korraga oli ta sügavais mõtteis. Mina istusin tema vastas ja ootasin vastust nagu laps päkapikku.  See kõik oli nii põnev. Meie vestlusest käisid ju läbi maailma kuulsamad nimed.    "Kylie Minogue!" vastas Charlie järsku.  "Miks tema?" küsisin mina paugupealt vastu.  "Kylie on tõeline staar. Pole vahet, kas sa satud talle kaameraga peale kui ta väljub kodust või suursuguselt kontserdilt. Ta on alati sama. Ta ütleb fotograafidele alati tere, naeratab ja küsib, kuidas meil läheb. Sellepärast ei ilmu Kylie'st ka kunagi ühtegi koledat pilti, sest fotograafid armastavad teda. Kylie on staar,  kes ei krimpsuta kunagi kulmu vaid teab, et avalikkus käib tema tööga kaasas."    Aastatega olen ma kohanud igasugu staare. Mõned on sõbralikud, aga paljud neist on ka arrogantsed sitapead, kes arvavad, et elu käibki ainult nende ümber. Just seepärast olin ma kohtumist Kylie Minogue'ga alati oodanud. Peas kummitas ikka ja jälle see minu kuus aastat tagasi tehtud Õhtulehe intervjuu Charlie'ga ning tema ülistavad sõnad Kylie'st.